ወደ መልዕክቱ ስመለስ ግን ይህንን ዕጣ በሞባይል ስልክ የጽሑፍ መልዕክት እየላኩ የሚያግባቡን ሰዎች ምን ማለት ፈልገው ነው? ከመቼ ወዲህ ነው በሲኖትራክ፣ በቲቪ፣ በሞባይል ስልክ ወይም በሌላ ቁሳቁሶች በሎተሪ ዕጣ የደረሰው ሰው ኢንቨስተር የሚሆነው? ይሁን እንበል ዕጣው ደረሰኝ፡፡ ያገኘሁትን ዕድል እኔ ነኝ የምወስንበት? ወይስ በደረሰኝ ዕጣ ኢንቨስተር እንድሆን ግዴታ አለብኝ? ግዴለም ይህም አጉል ክርክር ነው ይባል፡፡ ግን በእንዲህ ዓይነት ፈጽሞ አሳማኝ ባልሆነና ትዝብት ላይ የሚጥል ማግባቢያ ኢንቨስተር መሆን ይቻላል እንዴ? ኢንቨስትመንት እኮ የከፍተኛ ልፋትና የሥራ ውጤት መሆኑ ቀርቶ በየቦታው ባልሆነ መንገድ ሲተረጎም በጣም ይደብራል፡፡ በተቻለ መጠን አቀራረቡ ላይ እርማት አድርጎ የሚያዋጣ ከሆነ ሥራውን መቀጠል ሲቻል፣ ለትዝብት የሚዳርጉ አባባሎችን ማረም ተገቢ ይመስለኛል፡፡ ይኼ የእኔ ምክር ነው፡፡
